Reuse skikking namens benadeelde lid in die SAPD - Solidariteit WêreldSolidariteit Wêreld
Tuis › Mediaverklarings › Reuse skikking namens benadeelde lid in die SAPD
Reuse skikking namens benadeelde lid in die SAPD
Die vakbond Solidariteit het vandag nog 'n oorwinning behaal vir 'n lid wat gebuk geloop het onder onbillike rassediskriminasie. Dit volg nadat die Suid-Afrikaanse Polisiediens (SAPD) weereens 'n geskikte kandidaat wat aan al die vereistes voldoen oor die hoof gesien het, omrede sy aanstelling nie die rasdemografie bevorder nie.
Volgens Anton van der Bijl, hoof van Solidariteit se Sentrum vir Billike Arbeidspraktyke, is Mnr. Coetzee al 31 jaar 'n polisiebeampte in die SAPD. Hy het op 29 Junie 2015 aansoek gedoen vir die posisie van Bevelvoerder: Veeartsenykundige Verpleegster, met die rang van Luitenant en het die hoogste telling van al die applikante gekry tydens die onderhoudsproses. "Ten spyte van die feit dat mnr. Coetzee as die beste en voorkeurkandidaat deur die paneel aangewys is, is 'n swart vrou wat nie die nodige ervaring het om die funksies van die pos te verrig nie, aangestel," het Van der Bijl gesê.
Van der Bijl voer aan dat mnr. Coetzee binne 30 dae terugwerkende voordele en vergoeding op die rang van luitenant/kaptein sal ontvang, asof hy in die pos aangestel is. "Ons is verheug dat hierdie aangeleentheid tot 'n einde kon kom, maar ons kan nie genoeg beklemtoon dat die SAPD meer effektief sal funksioneer indien hulle net die nodige erkenning gee aan bevoegde polisiebeamptes ongeag hulle ras, geslag of ander arbitrêre gronde nie," het Van der Bijl gesê.
"Ons begin al hoe meer bespeur dat daar 'n mate van mismoedigheid by polisiebeamptes posvat, en wil ons deur sake soos hierdie 'n baken van lig en hoop wees in donker tye," het Van der Bijl saam gevat.